أكدات العداءة البيلاروسية، “كريستينا تيمانوفسكايا” أن لاپليكاسيون ديال “كَوكَل تراديكسيون”، سهل عليها عملية الهروب من اليابان إلى بولونيا، من بعد ما رفضات تمشي مع فرقتها لبلادها بكري، وتنهي مشاركتها فدورة الألعاب الأولمبية 2020 المقامة حاليا فـ طوكيو. “تيمانوفسكايا” كانت وصلات لبارح الخميس لـ بولونيا، عقدات مؤتمر صحفي قالت فيه أنها استخدمات تطبيق الترجمة باش تطلب المساعدة من السلطات اليابانية، فالوقت اللي كانو مسؤولي الفريق البيلاروسي كايحاولو، فمطار هانيدا بطوكيو، يبززو عليها تركب الطيارة اللي غادية لإسطنبول، وهي قدرات تهرب منهم. وزادت: “فاش وصلت لمطار هانيدا خدمت التطبيق باش نترجم كلامي لليابانية حيت أنا باغا المساعدة، من بعدها مشيت عند البوليس وعطيتهم الترجمة”. وكانت تيمانوفسكايا ذكرات أن أفراد من البعثة الرياضية لبلادها جاو للشومبر ديالها فقرية اللاعبين، مع الـ5 ديال العشية فاللول ديال الشهر، وطلبوا منها تجمع حوايجها باش ترجع لبلادها، وهادشي فقط حيت انتاقدات إدارة فريق بلادها فـ “فايسبوك”. واللجنة الأولمبية البيلاروسية كانت قالت أن المدربين قرروا سحب طلب مشاركة العداءة “تسيمانوفسكايا” من الألعاب الأولمبية “بناء على نصيحة الأطباء بشأن حالتها النفسية”. وكانت الحكومة البولونية عطات العداءة تأشيرة دخول لأسباب إنسانية، بعد يوم من رفضها العودة إلى بلادها، كما منحت تأشيرة أخرى لراجلها باش يتبعها. 
العداءة البيلاروسية اللي خدات اللجوء فـ بولونيا عاونها “كَوكَل” باش تهرب من طوكيو – فيديوهات